L-aġenzija Moody’s żammet fl-istess livell ta’ A3 il-credit rating ta’ Malta, filwaqt li tejbet il-prospetti minn negattiv għal stabbli. Fir-reviżjoni tar-rating tagħha tard il-bieraħ filgħaxija, l-Aġenzija Moody’s elenkat tliet raġunijiet għaliex qed tħares b’lenti aktar pożittiva lejn l-ekonomija Maltija. Qalet li  l-ewwel raġuni huwa t-tkabbir ekonomiku prevvist u  l-impenn tal-gvern li jindirizza d-defiċit. It-tieni l-fatt li Malta mhix esposta għall-problema tad-dejn barrani u t-tielet għaliex il-mudell tas-sistema bankarja f’Malta huwa f’saħħtu u mhux joħloq pressjonijiet ta’ dipendenza fuq il-gvern waqt li l-banek lokali għandhom kapital biżżejjed u qed jagħtu indikaturi tajbin. Moody’s qalu li f’dawn iċ-ċirkustanzi ekonomiċi u finanzjarji, l-livell tad-dejn tal-pajjiż għandu jibda jistabilizza ruħu mis-sena d-dieħla. L-agenzija qed tbassar titjib fir-ritmu ekonomiku ta’ Malta wara li spiċċaw l-inċertezzi elettorali u minħabba r-rata baxxa tal-qagħad li qed tgħin il-konsum. Moody’s irrikonoxxew li l-miżuri tal-budget ta’ din is-sena intirtu mill-gvern il-ġdid u l-effett tagħhom ser jinħass fit-tieni nofs tas-sena. L-aġenzija qed tbassar li d-defiċit din is-sena ser jinżel għal madwar 3.1% minn 3.3% s-sena l-oħra u jkompli jonqos s-sena d-dieħla. Moody’s qalu li il-credit rating ta’ Malta jista’ jkompli jitjieb jekk isiru riformi strutturali li jtejjbu l-kompettivita’ pero wissew li jista’ jmur lura jekk ma tinżammx id-dixxiplina fiskali bil-konsegwneza li jiżdied id-defiċit tal-gvern. Reazzjoni Partit Laburista: Fi stqarrija l-Partit Laburista qal li r-rating mogħti huwa turija li l-pajjiż ‘jinsab miexi fid-direzzjoni t-tajba u dan wara biss 6 xhur ta’ Gvern Laburista mmexxi mill-Prim Ministru Joseph Muscat’. Il-PL żied jgħid li taħt Gvernijiet Nazzjonalisti preċedenti l-outlook tal-ekonomija kien wieħed negattiv għalkemm sena wara sena konna nisimgħu kif il-Finanzi kienu fis-sod. Reazzjoni Partit Nazzjonalist: Il-Partit Nazzjonalista fi stqarrija qal li dan ir-riżultat għandu jgħin biex jattira l-investiment u joħloq aktar postijiet tax-xogħol sabiex ipatti għaż-żieda mhux żgħira fil-qgħad li kien reġistrat fl-aħħar ftit xhur. It-tliet raġunijiet ewlenin miġjuba minn Moody’s huma lkoll wirt lil pajjiżna frott il-ħidma ekonomika u finanzjarja ta’ Gvern Nazzjonalista preċedenti, qal il-PN. Il-PN qal li dan ikompli jikkonferma li d- downgrade tal-Fitch ingħatat għax il-Gvern ħalla lil kulħadd fil-għama għal wisq żmien u ma ppreżentax pjan ta’ azzjoni konkret fil-ħin dwar kif se jżomm id-defiċit taħt it-3%.